Finansavisen: Einar Aas kunne tjent 2,7 milliarder

Da Einar Aas kraftportefølje ble tvangssolgt endte han med et milliardtap. Hvis ingen hadde stanset veddemålet, ville han ha tjent 2,7 milliarder kroner, skriver Finansavisen.

VEDDEMÅL: Einar Aas kunne blitt mangemilliardær på veddemålet i høst dersom Nasdaq ikke hadde satt foten ned. Vis mer byoutline Foto: PETTER EMIL WIKØREN, VG

Publisert: Oppdatert: 8. januar 2019 07:35 , Publisert: 8. januar 2019 07:11

Aas gamblet på at forskjellen mellom tyske og nordiske kraftpriser skulle bli mindre, og skal ha gjort dette da differansen var på 10–11 euro i tysk favør. Men differansen økte til 15 euro, og Aas’ portefølje måtte tvangsselges med en differanse på 20 euro.

Hadde han ikke måttet gjøre det, hadde han nå kunnet stå igjen med milliardgevinst, skriver Finansavisen.

Kontraktene han spekulerte i gjaldt ifølge avisen for første kvartal 2019, og hadde sin siste handledag 27. desember 2018. Deretter blir den avregnet daglig gjennom kvartalet.

Les også: (+) Einar Aas får beholde deler av skattepotten: Slik ble signaturen hans verdt 200 millioner

Den dagen hadde forskjellen mellom tysk og nordisk kraftpris falt til 1,68 euro. Med en eksponering på nær 35 TWh endret porteføljen seg med 300 millioner kroner per euro endring mellom tysk og nordisk kraftpris.

Det betyr at dersom Aas hadde fått være med fra 10–11 til 1,68 euro, ville han ha tjent 2,7 milliarder kroner, ifølge Finansavisen.

Gjeldsavtale



Einar Aas kom i november til enighet med kreditorene om en gjeldsavtale. Den sikrer at krafttraderen beholder huset i Grimstad og unngår konkurs, men han må samtidig selge unna andre eiendeler for å betale kreditorene.

Kreditorene, blant dem store kraftselskaper som Fortum, Vattenfall og Statkraft, måtte ut med en drøy milliard kroner for å fylle opp Nasdaqs sikringsfond, som led store tap da Einar Aas' portefølje ble tvangssolgt.

Les også Einar Aas-gransking snart klar

Les også Tapte kampen om Aas' gigantiske portefølje

Les også Kraftkjempe må punge ut etter Einar Aas-smellen

Her kan du lese mer om Energi